Il ramurar d’in orcan

Em. Carlo Maria Martini, Cardinal da Milaun

Oriundamain regurdava Tschuncaisma, questa veglia ed onurada festa che vegn festivada 50 dis suenter Pasca, a la racolta, igl era la festa da las racoltas. Alura ès ella daventada festa da la renovaziun da la lia cun Dieu, e regurdava ussa era a la donaziun da las leschas tras Moses al culm da Sinai. 
Il ramurar sco d’in orcan ed il fieu regordan a l’appariziun da Dieu, la gronda teofania dal Vegl testament. 
L’orcan che arriva natiers è segn che Dieu rumpa en il mund, è segn dal Dieu che prenda possess da la creatira umana, uschia sco el ha prendì possess da Jesus e sco el ha prendì possess da mintga cartent. El, Dieu, è segn da la nova umanitad en il Sontg Spiert. 
Il fieu cun il qual il Sontg Spiert sa preschenta a mintgin en furma da la lieunga da fieu, sigillescha questa relaziun persunala e singulara cun la Trinitad. Igl è il segn da Dieu che entra en mintgin sco in fieu che sclerescha e consumescha e che daventa alura il pled en la baselgia. 
Da l’orcan e dal fieu sorta il dun dals linguatgs. A Babel aveva la diversitad da linguatgs rut e scumbiglià ils umans. Qua dentant, en la diversitad dals linguatgs ch’els taidlan e ch’els chapeschan, giascha l’entschatta da l’universalitad da l’unic e singular corp da Cristus, la baselgia, la quala annunzia ils acts eroics da Dieu en in unic e singular linguatg. 
Uschia nun è Tschuncaisma mo simplamain la festa dal Sontg Spiert. La festa dal Sontg Spiert festivain nus mintga dumengia, en mintga servetsch divin, en mintga sacrament. Per Tschuncaisma festivain nus la festa istorica da l’entschatta da la baselgia en la forza dal Sontg Spiert. 
Igl è la festa da la baselgia da Jesus Cristus, che viva da ses spiert.